《柘湖何子卜筑金陵园居次韵》
明代·赵贞吉

买得新廛住旧京，灌园时汲后溪清。
帘钩谢老怀山意，药莳王郎誓墓情。
泯泯槐阴分阵蚁，惺惺花外数声莺。
春风又度芊绵处，谁伴巾车出石城。

作者简介：（1508—1576）四川内江人，字孟静，号大洲。以博洽闻，最善王守仁学。文章雄快。嘉靖十四年进士。授编修。迁国子司业。俺答薄京城，大言不可订城下之盟，当宣谕诸将，监督力战。贞吉合帝旨，立擢左谕德，监察御史，奉旨宣谕诸军。为严嵩所中伤，廷杖谪官。后累迁至户部侍郎，复忤嵩夺职。隆庆初起官，历礼部尚书，文渊阁大学士。颇思改弦易辙，而与高拱不协，遂乞休归。卒谥文肃。有《文肃集》。